山行書事
作者：長孫佐輔
朝代：唐

paragraphs: 日落風䬘䬘，驅車行遠郊。
中心有所悲，古墓穿黃茅。
茅中狐兔窠，四面烏鳶巢。
鬼火時獨出，人煙不相交。
行行近破村，一徑欹還坳。
迎霜聽蟋蟀，向月看蠨蛸。
翁喜客來至，客來羞廚庖。
濁醪誇潑蟻，時果仍新苞。
相勸對寒燈，呼兒爇枯梢。
性朴頗近古，其言無斗筲。
憂歡世上幷，歲月途中拋。
誰知問津客，空作楊雄嘲。